# Dózsa György

### A Wikipédiából, a szabad lexikonból.

Derkovits Gyula: Dózsa a várfokon

Dózsa György (Dálnok, 1470 k. - 1514. július 20.) az 1514-es parasztfelkelés vezére.

Székely származása miatt Székely György néven is említették.

Nándorfehérváron szolgált lovaskapitányként, vitézségéért a király címert adományozott neki. 1514-ben csatlakozott a Bakócz Tamás által meghirdetett törökök ellen folytatandó keresztes hadjárathoz, annak vezéreként. Amikor a király megtiltotta a további toborzást, a sereg az uralkodó rend ellen fordult, és feldúlta a nemesi kastélyokat.

A parasztfelkeléssé váló megmozdulás kivégezte a kezére került főurakat, városokat ostromolt és foglalt el, de július közepén vereséget szenvedett a Szapolyai János vezette nemesi csapatoktól. A sebesülten fogságba esett fővezér és alvezérei kegyetlen kínhalált haltak, figyelmeztetésként azok számára, akik hasonló felkelést szerettek volna kirobbantani.

Dózsa György öccse, Gergely a sereg alvezére volt. A temesvári csatában a jobbszárnyat vezette és ő is fogságba esett. Bátyja kivégzése előtt lefejezték.

A keresztesek emlékét máig őrzi a kuruc szó, mely a kereszt latin elnevezéséből (crux) származik.

## [szerkesztés] Dózsa György ábrázolása a művészetekben

### [szerkesztés] Dráma

Sárközi György: Dózsa (Bp., 1939)

Illyés Gyula: Dózsa György (Bp., 1956)

### [szerkesztés] Opera

Erkel Ferenc-Jókai Mór-Szigligeti Ede: Dózsa György (opera, 1867)

### [szerkesztés] Költészet

Ady Endre: Dózsa György unokája

Dózsa György unokája vagyok én,

Népért síró, bús, bocskoros nemes.

Hé, nagyurak, jó lesz tán szóba állni

Kaszás népemmel, mert a Nyár heves.

A Nyár heves s a kasza egyenes.

Hé, nagyurak: sok rossz, fehér ököl,

Mi lesz, hogyha Dózsa György kósza népe

Rettenetes, nagy dühvel özönöl?

Ha jön a nép, hé, nagyurak, mi lesz?

Rablóváraitokból merre fut

Hitvány hadatok? Ha majd csörömpöléssel

Lecsukjuk a kaput?

Petőfi Sándor: A nép nevében

Még kér a nép, most adjatok neki!

Vagy nem tudjátok, mily szörnyű a nép,

Ha fölkel és nem kér, de vesz, ragad?

Nem hallottátok Dózsa György hirét?

Izzó vastrónon őt elégetétek,

De szellemét a tűz nem égeté meg,

Mert az maga tűz; ugy vigyázzatok:

Ismét pusztíthat e láng rajtatok!

S a nép hajdan csak eledelt kivánt,

Mivelhogy akkor még állat vala;

De az állatból végre ember lett,

S emberhez illik, hogy legyen joga.

Jogot tehát, emberjogot a népnek!

Mert jogtalanság a legrútabb bélyeg

Isten teremtményén, s ki rásüti:

isten kezét el nem kerűlheti.

S miért vagytok ti kiváltságosok?

Miért a jog csupán tinálatok?

Apáitok megszerzék a hazát,

De rája a nép-izzadás csorog.

Mit ér, csak ekkép szólni: itt a bánya!

Kéz is kell még, mely a földet kihányja,

Amíg föltűnik az arany ere...

S e kéznek nincsen semmi érdeme?

S ti, kik valljátok olyan gőgösen:

Mienk a haza és mienk a jog!

Hazátokkal mit tennétek vajon,

Ha az ellenség ütne rajtatok?...

De ezt kérdeznem! engedelmet kérek,

Majd elfeledtem győri vitézségtek.

Mikor emeltek már emlékszobort

A sok hős lábnak, mely ott úgy futott?

Jogot a népnek, az emberiség

Nagy szent nevében, adjatok jogot,

S a hon nevében egyszersmind, amely

Eldől, ha nem nyer új védoszlopot.

Az alkotmány rózsája a tiétek,

Tövíseit a nép közé vetétek;

Ide a rózsa néhány levelét

S vegyétek vissza a tövis felét!

Még kér a nép, most adjatok neki;

Vagy nem tudjátok: mily szörnyű a nép,

ha fölkel és nem kér, de vesz, ragad?

Nem hallottátok Dózsa György hirét?

Izzó vastrónon őt elégetétek,

De szellemét a tűz nem égeté meg,

Mert az maga tűz... ugy vigyázzatok:

Ismét pusztíthat e láng rajtatok!

Pest, 1847. március

Bella István: Székely Dózsa György imája [1]

### [szerkesztés] Képzőművészet

Szász Endre kettős porcelánműve a budapesti hármas metró Dózsa György úti megállójának peronfalán látható. (Ma, 2006-ban, romokban...)

| Ez az életrajzi tárgyú lap még csak csonk (azaz erősen hiányos). Segíts te is, hogy igazi szócikk lehessen belőle!

## [szerkesztés] Külső hivatkozások

- 1500–1521 fontosabb eseményei

## [szerkesztés] Irodalom

- Nemeskürty István: Önfia vágta sebét, Magvető, 1983, első kötet: Krónika Dózsa György tetteiről

A lap eredeti címe "http://hu.wikipedia.org../../../d/%C3%B3/z/D%C3%B3zsa_Gy%C3%B6rgy_d02e.html"

Kategóriák: Csonkok (életrajz) | Csonkok 2005 augusztusából | Magyar hadvezérek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Esperanto
- Română